דוד הראל

דוד הראל (נולד ב-12 באפריל 1950) הוא פרופסור למדעי המחשב במכון ויצמן למדע ונשיא האקדמיה הלאומית הישראלית למדעים. הראל הוא חתן פרס ישראל לשנת ה'תשס"ד 2004, וידוע בעיקר בזכות עבודתו בתחומי הלוגיקה הדינמית, החישוביות והנדסת התוכנה. היה דיקן הפקולטה למתמטיקה ולמדעי המחשב במכון ויצמן במשך שבע שנים.

 ביוגרפיה 
דוד הראל נולד ב-1950 בלונדון שבאנגליה, בן לג'ויס ואהרן הראל-פיש, אקדמאי וממייסדי התנועה למען ארץ ישראל השלמה. בילדותו גדל בלידס, שם היה אביו מרצה לספרות באוניברסיטת לידס. עלה עם משפחתו לישראל בהיותו בן 7. בישראל הצטרף אביו לסגל אוניברסיטת בר-אילן כפרופסור לספרות אנגלית, ולימים היה רקטור האוניברסיטה. אחיו המבוגר ממנו בשנתיים הוא מנחם פיש. אחיו הצעיר הוא יוסי הראל-פיש. 

למד בישיבת בני עקיבא "נתיב מאיר" בירושלים. בשנת 1968 התגייס לצה"ל, שירת בנח"ל וסיים את שירותו הסדיר כסמ"פ.

בעל תואר ראשון במתמטיקה ובמדעי המחשב מאוניברסיטת בר-אילן (1974), תואר שני במדעי המחשב מאוניברסיטת תל אביב בהנחיית אמיר פנואלי (1976) ותואר דוקטור מ-MIT (1978). נושא מחקר הדוקטורט שלו היה לוגיקה דינמית. לאחר קבלת תואר דוקטור שהה שנתיים כפוסט-דוקטורט במרכז המחקר של IBM.

בשנת 1980 הצטרף לסגל של מכון ויצמן למדע. בשנים 1989–1995 עמד בראש המחלקה למתמטיקה שימושית ומדעי המחשב, ובשנים 1998–2005 היה דיקן הפקולטה למתמטיקה ומדעי המחשב.

בשנת 1983 נמנה, עם מייסדי חברת "אד-קאד", שהוקמה על בסיס רעיון שלו. החברה החלה את דרכה במסגרת פרויקט ייעוץ לאפיון מערכות האוויוניקה והקשר של מטוס הלביא. לצורך הפרויקט פיתחה החברה שפת תכנות בשם statechart ושפת מפרט גרפית בשם Statemate. "אד-קאד" שולבה ב-1987 בחברת אם אמריקאית בשם "איי-לוגיקס" (I-Logix), והתוכנה של החברה שווקה בהצלחה ברחבי העולם. ב-2006 I-Logix נרכשה על ידי יצרנית התוכנה השוודית טללוג'יק (Telelogic), ששנה אחר כך נרכשה על ידי חברת IBM. בשנות ה-90 השפה גרפית שפיתח לתיאור תהליכים באמצעות מצבים, Statecharts, הפכה לחלק מתקן UML, במסגרת הפרק המתאר דיאגרמות מצבים.

בשנת 2004 הוענק לו פרס ישראל למדעי המחשב (ארבע שנים לאחר שאביו זכה בפרס זה בתחום חקר הספרות הכללית). בשנת 2010 זכה בפרס א.מ.ת. כן קיבל פרסים בינלאומיים אחדים.

בנוסף לפעילותו המדעית, מרבה הראל לעסוק בהבאת מדעי המחשב לציבור רחב יותר, במאמרים, בהרצאות ובספרים. בעקבות סדרת הרצאות שנתן בסוף 1984 במסגרת "האוניברסיטה המשודרת" של גלי צה"ל, יצא לאור, כמקובל בסדרה זו, הספר "פרקי יסוד במדעי המחשב" (1985). בעקבותיו יצאה לאור בשנת 1987 הרחבה ניכרת של ספר זה בשם Algorithmics: The Spirit of Computing, ובשנת 1989 יצאה לאור גרסה מעט פשוטה יותר בשם The Science of Computing: Exploring the Nature and Power of Algorithms. בשנת 1991 יצא לאור תרגום לעברית של ספר זה, בשם "אלגוריתמיקה: יסודות מדעי המחשב". תוצר נוסף של מיזם כתיבה זה הוא הספר "Computers Ltd.: What They Really Can't Do", שיצא לאור בשנת 2000, תורגם לעברית ויצא לאור בשנת 2004 בשם "המחשב אינו כל-יכול".

ביום העצמאות של שנת 2020 הדליק משואה בטקס הדלקת משואות אלטרנטיבי. יוטיוב, טקס הדלקת משואות אלטרנטיבי, 28 באפריל 2020  באפריל 2021, בעקבות כך ששר החינוך יואב גלנט סירב, תוך קבלת לגיטימציה מבג"ץ, להעניק את פרס ישראל לפרופ' עודד גולדרייך, עקב פנייתו לפרלמנט הגרמני לבטל את ההכרה בתנועת ה-BDS כתנועה אנטישמית וחתימתו על עצומה הקוראת להחרים את אוניברסיטת אריאל, נערך על מדשאות מכון ויצמן טקס פרטי שבו העניק הראל את פסלון הפרס שבו זכה בשנת 2004 לפרופ' גולדרייך.

בשנת 2021 החל לכהן כנשיא האקדמיה הלאומית הישראלית למדעים. ביולי 2025 פרסם בתפקידו זה גילוי דעת שבו קרא לממשלת ישראל "לפעול מייד, תוך כדי פיקוח ביטחוני הדוק, למניעת פגיעה בחיי אדם ברצועת עזה, להקלת הסבל האנושי שם, לשיקום תשתיות הבריאות והחיים הבסיסיות בה, לרבות זרימה סדירה של סיוע הומניטרי הכרחי, מזון, מים, ציוד רפואי, תרופות ודלק," וכן "לחתור ללא לאות להשגת הסכם מיידי לשחרורם ולהשבתם הבטוחה הביתה" של חמישים  החטופים הישראלים המוחזקים בידי חמאס. בשנת 2025 יצא נגד מינויו של פרופ' דודי שוורץ לסגן יו"ר המועצה להשכלה גבוהה.

חיים אישיים
בשנת 1971 נישא לוורדה לבית פוגל, ולזוג נולדו ארבעה ילדים. מנישואיו השניים בשנת 2000, למיכל, בתו של שלמה אוסטרזצר, נולדה לו בת.

מנעוריו הוא צלם חובב, ובשנת 2020 הציג תערוכה מתצלומיו בספרייה ומרכז הנצחה קריית טבעון. באותה שנה הפיק יחד עם עידן טולדנו את האלבום "וּלְשׁוֹנֵנוּ רִנָּה", שבו הראל שר מלחניו לפיוטים מסורתיים של שבת וחג.

חברויות ציבוריות
 2006 - חבר באקדמיה אירופיאה (Academia Europaea)
 2010 - חבר באקדמיה הלאומית הישראלית למדעים.
 2014 - חבר זר באקדמיה האמריקאית הלאומית להנדסה (National Academy of Engineering)
 2014 - חבר זר באקדמיה האמריקאית לאמנויות ולמדעים (American Academy of Arts and Sciences)
 2015 - סגן נשיא האקדמיה הלאומית הישראלית למדעים.
 2019 - חבר זר באקדמיה הלאומית למדעים של ארצות הברית
 2020 - עמית החברה המלכותית הבריטית (FRS)
 2021 - נשיא האקדמיה הלאומית הישראלית למדעים, החל מא' בתשרי תשפ"ב.
2021 - חבר זר באקדמיה למדעים של סין 
הראל הוא עמית ACM, עמית IEEE ועמית ה-AAAS.

הראל היה חבר במועצה של הקרן החדשה לישראל

בשנת 2023 נמנה עם מייסדי התנועה הדמוקרטית האזרחית.

 קישורים חיצוניים 

 יהודית גל-עזר, פרופ' דוד הראל, חתן פרס ישראל, יועץ פיתוח לתחום מדעי המחשב באוניברסיטה הפתוחה







 מכּתביו 




 דוד הראל, אולי נבנה פיל ממוחשב? הרצאה קצרה באתר 12 דקות



 הערות שוליים 

קטגוריה:מדעני מחשב ישראלים
קטגוריה:מהנדסי תוכנה ישראלים
קטגוריה:חברי האקדמיה הלאומית הישראלית למדעים
קטגוריה:זוכי פרס ישראל למדעי המחשב
קטגוריה:סגל מכון ויצמן למדע: מתמטיקה ומדעי המחשב
קטגוריה:בוגרי ישיבת נתיב מאיר
קטגוריה:זוכי פרס א.מ.ת.
קטגוריה:ישראלים חברי האקדמיה האמריקאית לאמנויות ולמדעים
קטגוריה:עמיתי ACM
קטגוריה:עמיתי IEEE
קטגוריה:עמיתים זרים בחברה המלכותית
קטגוריה:עמיתים יהודים בחברה המלכותית
קטגוריה:ישראלים חברי האקדמיה הלאומית למדעים של ארצות הברית
קטגוריה:חברי המועצה הבינלאומית של הקרן החדשה לישראל
קטגוריה:יוצאים בשאלה
קטגוריה:ישראלים ילידי אנגליה
קטגוריה:עולים בשנות ה-1950
קטגוריה:בוגרי אוניברסיטת בר-אילן
קטגוריה:בעלי תואר דוקטור מהמכון הטכנולוגי של מסצ'וסטס
קטגוריה:משפחת הראל-פיש
קטגוריה:פעילים חברתיים ישראלים
קטגוריה:זוכי פרס ACM למערכת תוכנה
קטגוריה:חברי האקדמיה אירופיאה
קטגוריה:ישראלים שנולדו ב-1950